Ёсць людзі, якім лёсам прызначана быць узорам, прыкладам для тых, хто з імі працуе, хто разам ідзе па жыцці. З такіх – Марыя Цімафееўна Кавалёва, даследчык беларускага слова, выкладчык. Студэнты ведаюць яе і як таленавітага вучонага, аўтара шматлікіх артыкулаў, вучэбных дапаможнікаў для школ і ўстаноў вышэйшай адукацыі. Нялёгкі быў жыццёвы шлях Марыі Цімафееўны. Дзяцінства закончылася з пачаткам вайны. Марыі, у той час яшчэ падлетку, давялося прайсці цяжкімі дарогамі вайны, спазнаць голад і холад, жахі нямецкай акупацыі.